Pinged Andhra Pradeshis ja Hyderabadis on põhjustanud piirkonnas vägivalda. Eesti Vabariigi Välisministeerium soovitab olla selles piirkonnas eriti ettevaatlik ja vältida rahvarohkeid kogunemisi.  Samuti soovitab Välisministeerium vältida reisimist Pakistaniga piirnevatele aladele, sealhulgas Kashmiri. Terroristlikud grupeeringud on koondunud valdavalt osariiki jagavale India-Pakistani kontrolljoonele ning Kashmiri oru peamistesse keskustesse nagu Srinagar,  Gulmarg ja Pahalgam. Samuti tuleks ettevaatlik olla India-Pakistani piirialadel jäävates Gujarati, Punjabi ja Rajasthani osariikides ning inimröövide ja vägivalla tõttu ei ole soovitav külastada Arunachal Pradesh, Assam, Manipur, Meghalaya, Mizoram, Nagaland, Tripura osariike.  Populaarne Goa on siiani olnud turistidele üldiselt väheohtlik piirkond. Seal on ette tulnud naiste vastu suunatud seksuaalvägivalda ja teatud terviseriskidest tulenevaid konsulaarabi kaasusi. Kindlasti on soovitav austada kohalikke  kombeid, riietumistavasid ning öisel ajal üksi pimedatel tänavatel mitte jalutada.  Indias on alati olnud teatud oht terroristlike rünnakute osas. Seni on esinenud suunatud rünnakuid välismaalaste vastu Mumbais, New Delhis, Jaipuris, Faizabadis, Varanasis, Lucknows ja Hyderabadis. Ohust tulenevalt on soovitav vältida suuremaid demonstratsioone ja muid rahvakogunemisi nii suurlinnades, pühapaikades kui ka teistes turistidele huvipakkuvates piirkondades. Kõrgendatud oht on samuti rahvus- ja usupühal (26  jaanuar), iseseisvuspäeval (15 august), Ramadani ajal (11 august kuni 9 september 2010), Eid-moslemite Suur Reede ehk Ramadani lõpp (10/11 september 2010) ja Diwali ehk tulede püha, hindude "Jõulud" (5 november 2010). Kindlasti tuleks jälgida kohapeal võimude korraldusi.